Ormusson on autori tõendust mööda 25-aastane (lk. 123). Kümne aasta eest oli Ormusson, nagu ta ise kinnitab, revolutsionäär - ja kannatas  Narvas mässu­mehe ohte oma naisseltsilise Saviojaga. Nii siis pidi Ormusson mässu ajal 15-aastane olema. Aga 121. lk. kin­nitab Ormusson lugejale, et siis "paarikümne-aastane noormees" olnud. Minu ükskordüks ei ulatu selle keeru­lise aritmeetilise sõlme lahendamiseks. - Ka tähtsa jutu­kangelase Marioni aastad jäävad meile ebaselgeks. Lk. 56 annab Tuglas-Ormusson mõista, et Marion veel 15 aastat vana ei olnud; ta ei suuda Ormussoni köita, "sest ei ole midagi huvivaesemat kui noor tüdruk 11-15-aastane". Kümne  aasta eest oli Marion kooliplikana vaeses pansio­nis ja oli "emata tütar" (lk. 122). Aga lk. 166 ütleb Tug­las kindlalt, et Marion sel tähtsal suvel 18 aastat vana oli; nii siis oli ta kümne aasta eest 8-aastane. Kui Marion balletitantsijaid järele aimas (lk. 30), võis ta vaevalt noorem olla kui 6-8 aastat - siis elasid ta ema ja isa, nagu autor meile tõendab! Kuidas sobib siis endine "emata tütar" selle tõendusega!